بلوچستان: په وسله وال بريد کې دوه پاکستاني سرتيري وژل شوي
د پاکستان په بلوچستان صوبه کې په يو وسله وال بريد کې دوه امنیتي سرتيري وژل شوي دي، پوځ ويلي ترهګرو په کېچ ضلع کې په امنیتي سرتیرو بريد کړی دی.
کراچۍ — د پاکستان پوځ نن د جمعې په ورځ 24 ستمبر ويلي، ترهګرو د بلوچستان صوبې په کېچ ضلع کې د امنیتي ځواکونو په چيک پوسته بريد کړی دی. ويل شوي د ترهګرو سره په نښته کې لانس نايک منظر عباس چې تعلق يې د خوشاب سره دی، او سپاهي عبدالفتح چې تعلق يې د خضدار سره دی وژل شوي دي. په سمدستي ډول د دغه بريد زمه واري چا نه ده منلې. پوځ ویلي، د پېښې وروسته د ترهګرو د لټون دپاره عمليات پېل کړی شوي دي. پوځ ویلي، امنيتي ځواکونه د دښمن کړنو ته د ماتې ورکولو دپاره ژمن دی، څوک چې د بلوچستان صوبې امن، ثبات او پرمختګ اغېزمنوي. په بلوچستان صوبه کې وخت په وخت دغه ډول د بدامنۍ پېښې رامنځته کیږي. لس ورځې وړاندې د پاکستان پوځ ویلي وو، د ايران سره په پوله په ابدويي سېکټر باندې د ترهګرو په بريد کې يو لانس نايک ظهيراحمد وژل شوی وو. له دغې وړاندې د نومبر په مياشت کې هم په بلوچستان کې په امنيتي ځواکونو بريدونه شوي وو. په 24 نومبر د بلوچستان په تمپ سيمه کې په يوه پوسته بريد کې دوه امنيتي سرتيري وژل شوي وو. له دغې وړاندې د نومبر په نيمايۍ کې د بلوچستان په هوشاب سیمه کې د ترهګرو پرضد عملياتو کې دوه نور سرتيري وژل شوي وو. په دغه ډول بريدونو کې د زياترو زمه وارۍ بلوڅ بېلتون غوښتونکې ډلې قبلوي او په وروستیو کې د ځینو بريدونو زمه واريۍ داعش ډلې هم منلي دي.